
Република Србија

ВЛАДА
КАНЦЕЛАРИЈА ЗА ЉУДСКА
 И МАЊИНСКА ПРАВА

	
Република Србија

ВЛАДА
КАНЦЕЛАРИЈА ЗА САРАДЊУ СА 
ЦИВИЛНИМ ДРУШТВОМ



ЈАВНИ ПОЗИВ ЗА ОРГАНИЗАЦИЈЕ ЦИВИЛНОГ ДРУШТВА
ЗА ДОСТАВЉАЊЕ ПРИЛОГА ЗА ИЗВЕШТАЈ О СПРОВОЂЕЊУ АКЦИОНОГ ПЛАНА ЗА ОСТВАРИВАЊЕ ПРАВА НАЦИОНАЛНИХ МАЊИНА
Влада Републике Србије усвојила је на седници одржаној 3. марта 2016. године Акциони план за остваривање права националних мањина.

Савет за националне мањине прати реализацију активности из Акционог плана, док Канцеларија за људска и мањинска права пружа стручну и административно-техничку подршку Савету за националне мањине у поступку праћења реализације активности из Акционог плана.

Канцеларија за људска и мањинска права припремила је у претходном периоду четири извештаја о спровођењу Акционог плана, који се односе на 2016. годину, односно I и II квартал 2017. године. Захваљујемо се организацијама које су допринеле изради ових извештаја, слањем својих прилога.

Ради припреме новог извештаја о спровођењу Акционог плана, позивају се организације цивилног друштва које су спроводиле активности предвиђене Акционим планом, да доставе своје прилоге о спроведеним активностима из наведеног Акционог плана, на Обрасцу за достављање прилога, а које су доспеле за спровођење у III кварталу 2017. године (јул – септембар).

У Обрасцу за достављање прилога, наведене су оне активности у којима су организације цивилног друштва препознате као учесници или партнери, са јасно наведеним роком када свака од активности доспева за реализацију. Молимо вас да за потребе израде овог извештаја унесете податке за све оне активности које се реализују континуирано, као и активности које су за реализацију пристигле у III кварталу 2017. године. Ваше прилоге можете доставити попуњавањем Обрасца за достављање прилога који је део овог јавног позива.

За активности реализоване у овом извештајном периоду, потребно је у основним цртама навести у чему се огледала њихова реализација.

Молимо вас да обрасце попуните ћирилицом, користећи фонт Times New Roman, 12, проред 1.15 и доставите их најкасније дo 2. oктoбрa 2017. године на e-mail адресу rolovic.tijana@civilnodrustvo.gov.rs 
Канцеларија за људска и мањинска права и Канцеларија за сарадњу са цивилним друштвом, захваљују се организацијама цивилног друштва на доприносу у изради извештаја о Акционом плану за остваривање права националних мањина.

Прилози:

· Образац за достављање прилога
· Акциони план за остваривање права националних мањина

